
Për procedurat e financimit të projekteve dhe veprimtarive artistike e kulturore

Në mbështetje të nenit 100 të Kushtetutës dhe të pikës 3 të nenit 26 të ligjit nr. 10 352, datë 18.11.2010 “Për artin dhe kulturën”, me propozimin e Ministrit të Turizmit, Kulturës, Rinisë dhe Sporteve, Këshilli i Ministrave

Vendosi:

I. RREGULLA TË PËRGJITHSHME
1. Ky vendim ka për qëllim përcaktimin e rregullave të përgjithshme dhe të procedurës për shpalljen e konkurrimit për:
a) projektide për veprimtari të ndryshme artistike dhe kulturore;
b) realizimin e veprimtarive kulturore e artistike nga subjekte private, si dhe nga ministria përgjegjëse për artin dhe kulturën (festa kombëtare, nderim figurash, përvjetore të mëdha dhe rast pas rasti).
2. Ministri përgjegjës për artin dhe kulturën urdhëron me shkrim shpalljen e realizimit të konkurrimit për realizimin e veprimtarive artistike-kulturore, duke përcaktuar, për çdo rast, objektin e konkurrimit për realizimin e veprimtarisë artistike e kulturore.
3. Shpallja e konkurrimit botohet në gazeta me tirazh kombëtar e në faqen zyrtare të ministrisë përgjegjëse për artin dhe kulturën dhe në gazeta ndërkombëtare, sipas rastit.
4. Ministri përgjegjës për artin dhe kulturën përzgjedh dhe emëron anëtarët e komisionit të vlerësimit.
5. Komisioni i vlerësimit përzgjedh fituesin me vendim unanim ose me shumicë votash.
II. PROCEDURA E FINANCIMIT NË RASTET E KONKURRIMIT TË PROJEKTIDESË
1. Artistët pjesëmarrës paraqesin projektidenë lidhur me veprimtarinë artistike e kulturore, së bashku me një CV të tyre profesionale.
2. Komisioni i vlerësimit përzgjedh tri projektidetë më të mira nga vendi i parë te vendi i tretë me sistem pikësh.
3. Komisioni i vlerësimit, brenda 5 (pesë) ditëve nga data e marrjes së vendimit, i paraqet ministrit përgjegjës për artin dhe kulturën projektidenë më të mirë.
III. PROCEDURA E FINANCIMIT TË REALIZIMIT TË PROJEKTEVE ARTISTIKE E KULTURORE NGA SUBJEKTET PRIVATE
1. Ministria përgjegjëse për artin dhe kulturën shpall objektin e konkurrimit për veprimtarinë artistike dhe kulturore që synon të zhvillojë, i cili përmban:
a) përshkrimin e veprimtarisë kulturore;
b) fondin limit të vënë në dispozicion për realizimin e veprimtarisë artistike e kulturore;
c) afatin e fundit të paraqitjes së ofertave;
ç) specifikimet teknike për blerjen e mallrave në shërbim të veprimtarisë artistike e kulturore;
d) planin kohor të realizimit të veprimtarisë artistike e kulturore;
          dh) kriteret e vlerësimit të ofertës.
Nëse projekti do të realizohet me pjesë, në urdhrin e ministrit do të përcaktohen lotet me fondin përkatës.

2. Për përzgjedhjen, kërkohen të ftohen të paktën 3 (tre) operatorë ekonomikë për projektin në total ose për secilin lot. Në çdo rast, autoriteti kontraktor duhet të pranojë oferta nga çdo ofertues tjetër, veç atyre të ftuar nga vetë ai.
3. Ministri përgjegjës për artin dhe kulturën ngre komisionin e vlerësimit të cilësisë artistike dhe ofertës më të mirë ekonomike, i cili përbëhet minimalisht nga 5 (pesë) anëtarë, të cilët janë specialistë të fushës përkatëse, një ekonomist për vlerësimin e ofertave ekonomike, një jurist për ndjekjen e procedurës dhe hartimin e dokumenteve të njoftimit, procesverbaleve deri në lidhjen e kontratës. Procesverbalet nënshkruhen nga të gjithë anëtarët e komisionit. Komisioni ka për detyrë vlerësimin e ofertës më të mirë të paraqitur, duke u bazuar në cilësinë artistike të realizimit të veprimtarisë artistike e kulturore.
4. Në çdo rast, komisioni do të vlerësojë sipas formulës së mëposhtme:
- Subjektin fitues që paraqet projektidenë më të mirë dhe shërbime cilësore 
   për realizimin e aktivitetit 							7 pikë;
- Çmimin më të mirë 								3 pikë.
5. Në përfundim të procedurës, komisioni harton raportin përmbledhës, i cili i drejtohet për miratim ministrit përgjegjës për artin dhe kulturën.
6. Ministri përgjegjës për artin dhe kulturën nënshkruan kontratën me subjektin fitues për të gjitha shërbimet që janë në funksion të projektit, duke përfshirë dhe angazhimin e artistëve.
IV. PROCEDURA E REALIZIMIT TË PROJEKTIT TË HARTUAR NGA MINISTRIA PËRGJEGJËSE PËR KULTURËN
1. Për projektet e hartuara nga ministria përgjegjëse për artin dhe kulturën do të ndiqet procedura sipas përcaktimeve të bëra në pikat 1, 2, 3 dhe 5 të kreut III të këtij vendimi.
2. Në çdo rast, komisioni do të vlerësojë për shërbime, marrje me qira, punime ndërtimi në funksion të projektit, promocione artistike, blerjen e produkteve në shërbim të projektit artistik e kulturor, cilësinë dhe çmimin më të leverdisshëm të ofruar.
3. Përjashtohen nga procedura e konkurrimit rastet që paraqesin ekskluzivitet në funksion të veprimtarisë, si:
a) angazhimi i specialistëve artistë të fushës (regjisorë, skenografë, interpretues, kostumografë, dirigjentë, drejtor artistik dhe të tjerë, rast pas rasti);
b) konsulentë, specialistë të fushës;
c) ekspozita të bukinistëve, fotografëve, grafistëve dhe të tjera, sipas rastit;
ç) botime me të drejtë ekskluzive;
d) plasticienët;
dh) blerja e shërbimeve në funksion të veprimtarisë;
e) rastet e tjera ekskluzive, të paparashikuara në këtë pikë në funksion të veprimtarisë.
4. Në rastet e përjashtimit nga konkurrimi, procedura shoqërohet me argumentimin e hollësishëm, të hartuar nga drejtoria përkatëse dhe ekspertë të fushës dhe të miratuar nga ministri përgjegjës për artin dhe kulturën.
5. Ministri përgjegjës për artin dhe kulturën nënshkruan kontratat për realizimin e projektit.
V. DISPOZITA TË FUNDIT
1. Ankesat për procedurën e konkurrimit për projektidenë më të mirë dhe veprimtarinë artistike e kulturore bëhen pranë ministrit përgjegjës për artin dhe kulturën brenda 5 (pesë) ditëve nga data e njoftimit të klasifikimit përfundimtar. Vendimi i ministrit përgjegjës për artin dhe kulturën ankimohet sipas procedurave ligjore në fuqi.
2. Ngarkohet ministria përgjegjëse për artin dhe kulturën për zbatimin e këtij vendimi.
Ky vendim hyn në fuqi pas botimit në Fletoren Zyrtare.

